Baltix
Šis raksts ir par Linux operētājsistēmu. Par citām jēdziena Baltix nozīmēm skatīt nozīmju atdalīšanas lapu. Baltix GNU/Linux ir Linux distributīvs, kas pamatā orientēts lietošanai personālajos datoros. Tas ir bāzēts uz Ubuntu Linux un Debian GNU/Linux, un koncentrējas uz lietojamību, vienkāršu uzstādīšanu un izmantošanu Lietuvā un Latvijā. Baltix operētājsistēma un programmu pakas tiek aktīvi izstrādātas kopš 2003. gada. Kopš 2005. gada Baltix GNU/Linux ir bāzēts un 100% saderīgs ar Ubuntu Linux. Baltix GNU/Linux DVD (USB) sevī ietver visu, kas nepieciešams datora lietošanai gan darbā, gan mājās — interneta pārlūku, tekstapstrādes un citas biroja programmatūras komplektu, pareizrakstības vārdnīcas, izglītojošu un mācību programmatūru, audio un video atskaņotājus, spēles u.c. “Baltix” operētājsistēmu un programmas var palaist no kompaktdiska vai USB flešatmiņas un atmiņas kartes, neinstalējot uz datora (DzīvaisCD/USB). Distributīvu oficiāli iesaka Lietuvas Izglītības ministrija tā lietošanai skolās.